钦定古今图书集成/明伦汇编/氏族典/第142卷 > 元苌
## 钦定古今图书集成/明伦汇编/氏族典/第142卷 > 元苌

按《魏书高凉王传》：高凉王孤孙度，度子乙斤，乙斤子
平，平子苌，高祖时袭爵松滋侯，例降侯，赐艾陵伯。苌
性刚毅，虽有吉庆事，未尝开口而笑。高祖迁都，苌以
代尹留镇，除怀朔镇都大将，因别赐苌酒，虽拜饮而
颜色不泰，高祖曰：“闻公一生不笑，今方隔山，当为朕
笑。”竟不能得。高祖曰：“五行之气，偏有所不入，六合之
间，亦何事不有？”左右见者，无不扼腕大笑。世宗时，为
北中郎将，带河内太守。历位度支尚书、侍中、雍州刺
史。卒谥曰成。